ועדת הכלכלה של הכנסת אישרה היום (ג’) תקנה חדשה של שר התחבורה והמודיעין, ישראל כץ, המבטלת את הצורך להחזיק בעת הנהיגה ברישיון נהיגה ורישיון רכב, בכלי רכב פרטיים, רכב מסחרי עד 3.5 טון וכלי רכב דו גלגלים. התקנה תכנס לתוקף בימים הקרובים, עם פרסומה ברשומות.
על פי התקנות כיום, חלה חובה על הנהגים להחזיק ברשותם רישיון נהיגה ורישיון רכב בעת הנהיגה. הקנס על אי החזקת רישיונות ברכב עומד כיום על 100 שקלים. עם כניסת התקנות לתוקף, יוכלו הנהגים להחזיק ברשותם אמצעי זיהוי או תעודת זהות, או דרכון ישראלי או רישיון הנהיגה. כאשר בדיקת תוקף הרישיונות תתבצע באמצעות מסופי ניידות המשטרה, המחוברים און ליין למשרד התחבורה.
“התקנה החדשה תצמצם את הביורוקרטיה לציבור הנהגים ותחסוך מהם קנסות מיותרים. ביטול החובה להחזיק רישיונות נהיגה ורכב בעת הנהיגה, יחסוך מהנהגים גם את הצורך בהנפקת כפל רישיונות נהיגה ורכב, ויסייע למשטרה במלאכת הזיהוי והאכיפה של הנהגים בכבישים. יצוין כי הדרישה לנשיאת תעודת ביטוח חובה של הרכב נותרת בעינה”.